SKRIFTLIG FORESPØRGSEL E-0295/03

af Joan Vallvé (ELDR) til Kommissionen

(7. februar 2003)

Om: Situationen for tørret frugt i Cataluña

Ifølge oplysninger fra landbrugstællingen i 1999 anvender Cataluña 6,36 % af det udnyttede landbrugsareal til produktion af tørret frugt. I nogle områder som Baix Camp og Terra Alta anvendes mere end 40 % af arealerne til tørret frugt.

Produktionen af tørret frugt medvirker til at opretholde den økologiske, landbrugsmæssige og sociale ligevægt i mange kommuner i disse områder. Disse aspekter ved produktionen af tørret frugt betragtes som nøglefaktorer for opretholdelsen af en bæredygtig udvikling i landdistrikterne.

Den støtte, Europa-Kommissionen siden 1989 har ydet til forbedringsplaner og markedsføring, har bidraget effektivt til at forbedre afgrøderne og frugternes kvalitet. Trods dette gør konkurrencen fra hasselnødder fra Tyrkiet og mandler fra USA det ikke muligt for EU-produkterne at opnå en fast markedsposition og priser, der kan sikre tilstrækkelige indtægter for landbrugerne. Produktionen af tørret frugt i Den Europæiske Union lider derfor under kronisk mangel på konkurrencedygtighed. Denne situation forværres yderligere ved, at det nye støttebeløb fra Kommissionen til producenterne er 40 % lavere end den støtte, der tidligere blev ydet i medfør af planerne til forbedring og markedsføring fra 1989.

Det skal endelig understreges, at det i Kommissionens arbejdsdokument om analyse af sektoren for tørret frugt(1) klart påpeges, at der objektivt mangler alternativer til produktionen af tørret frugt på baggrund af markedssituationen og bestemmelserne for den fælles landbrugspolitik.

Er Kommissionen klar over, at dens forslag om en støtte, der er begrænset til 100 EUR/ha, selv om den supplerer en eventuel støtte fra medlemsstaten, vil være absolut utilstrækkelig til at udligne producenternes indkomsttab og vil medføre en nedlægning af dyrkningsområderne og en affolkning af landdistrikterne? Agter Kommissionen at træffe foranstaltninger for at afhjælpe denne situation?

(1) SEK(2002) 797.

Svar afgivet på Kommissionens vegne af Franz Fischler

(11. marts 2003)

Som oplyst af det ærede medlem gennemførte Kommissionen i 2001 og 2002 en samlet analyse af nøddesektoren i EU. Den gav kort sagt følgende resultater:

- på trods af de positive virkninger af de markedsførings- og forbedringsplaner, der blev indført i 1989 og nu er ved at udløbe, er nøddeproduktionen i EU generelt set fortsat ikke konkurrencedygtig

- nøddeproduktionen spiller en fundamental rolle i beskyttelsen og bevarelsen af den miljømæssige, sociale og rurale balance i mange regioner.

Det forslag, der for nylig blev forelagt Rådet og Parlamentet(1), udgør en fundamental omlægning af bestemmelserne for nøddesektoren. For det første er der tale om en ny ordning og slet ikke en forlængelse af de gamle forbedringsplaner. For det andet fremsættes forslaget som en markedsforanstaltning, der indeholder et stærk aspekt af udvikling af landdistrikter.

Hvad budgettet angår, udtrykker de foreslåede tal en vilje til at bevare budgetneutralitet i forhold til de nuværende EU-udgifter til forbedringsplanerne. EU brugte 970 mio. EUR over 12 år. Det nye forslag vil omfatte en stor del af produktionsarealet, der er anslået til 800 000 ha. Derved fremkommer beløbet 100 EUR/ha. Den foreslåede medfinansiering er begrænset og frivillig. EU vil yde støtte til nøddeproducenter, hvad enten de er medlemmer af producentorganisationer eller ej.

Med sit forslag forsøger Kommissionen derfor at skabe balance mellem de medlemsstater, der mener, at støtten er alt for stor, og dem, der mener, at støtten er utilstrækkelig. Forslaget omfatter en vis grad af målrettet støtte til konkurrencedygtig produktion samtidig med, at der sikres fortsættelse af en bæredygtig produktion i områder, som ikke er konkurrencedygtige.

Foruden denne ordning anvender EU en række ordninger i situationer af denne type. Finansiel støtte til forbedring af produktionen og afsætningen kan således ydes gennem de driftsfonde, der er fastsat i Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(2). Finansiel støtte til underbygning af nøddeproduktionens miljømæssige og sociale betydning kan også ydes gennem foranstaltningerne til udvikling af landdistrikterne.

Kommissionen overvejer derfor ikke at tage yderligere skridt som foreslået af det ærede medlem.

(1) KOM(2003) 23 endelig udg.

(2) EFT L 297 af 21.11.1996.